«Ιστορική» χαρακτηρίζει τη συμφωνία των Πρεσπών για το ονοματολογικό της ΠΓΔΜ, ο Αμερικανός πρόεδρος, Ντόναλντ Τραμπ.

Συγκεκριμένα, σε συγχαρητήριο μήνυμα που απηύθυνε σήμερα στον πρόεδρο της γειτονικής χώρας, Γκιόργκι Ιβάνοφ, με την ευκαιρία της Ημέρας Ανεξαρτησίας που εορτάζεται στα Σκόπια στις 8 Σεπτεμβρίου, ο Τραμπ επισημαίνει πως η ΠΓΔΜ, την οποία αποκαλεί «Μακεδονία» έχει πολλά «για τα οποία μπορεί να είναι υπερήφανη φέτος» και αναφέρει την «ιστορική Συμφωνία των Πρεσπών που επιλύει το μακροχρόνιο ζήτημα της ονομασίας με την Ελλάδα» και παράλληλα «ανοίγει τον δρόμο» για τη συμμετοχή της ΠΓΔΜ στο ΝΑΤΟ και την Ευρωπαϊκή Ένωση.

Ο Ντόναλντ Τραμπ τονίζει ακόμη, στο μήνυμά του, πως η Συμφωνία των Πρεσπών και η ένταξη της ΠΓΔΜ στο ΝΑΤΟ «θα ενισχύσουν την ασφάλεια, τη σταθερότητα και την ευημερία σ' ολόκληρη την περιοχή».